Diari Oficial de la Generalitat Valenciana


Sumari del DOGV 9233, del 13-12-2021 (2021/12168)

ORDRE 41/2021, de 30 de novembre, de la Conselleria d'Educació, Cultura i Esport, per la qual es determinen les quanties de les dietes per assistència de les persones que integren el Tribunal de l'Esport de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9233

Data del DOGV
:   13-12-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12880


Data del document
:   30-11-2021

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * dietes i despeses
    * legislació

ORDRE 41/2021, de 30 de novembre, de la Conselleria d'Educació, Cultura i Esport, per la qual es determinen les quanties de les dietes per assistència de les persones que integren el Tribunal de l'Esport de la Comunitat Valenciana. [2021/12191]  
PREÀMBUL  
  
El capítol V del títol VIII de la Llei 2/2011, de 22 de març, de l'esport i l'activitat física de la Comunitat Valenciana, regula el Tribunal de l'Esport de la Comunitat Valenciana com l'òrgan suprem en matèria jurisdiccional esportiva en els àmbits disciplinari, competitiu i electoral, que decideix en última instància administrativa les qüestions de la seua competència.  
El Tribunal de l'Esport està regulat actualment pel Decret 36/2021, de 26 de febrer, del Consell, de regulació del Tribunal de l'Esport de la Comunitat Valenciana. Encara que la denominació primitiva d'aquest òrgan, en el Decret 145/1997, d'1 d'abril, del Govern Valencià, era la de Comité Valencià de Disciplina Esportiva, amb l'entrada en vigor de la Llei 2/2011, de 22 de març, va passar a denominar-se Tribunal de l'Esport de la Comunitat Valenciana.  
Es tracta d'un òrgan administratiu sense personalitat adscrit orgànicament a la Conselleria d'Educació, Cultura i Esport que actua i resol amb independència d'aquesta. El mandat i caràcter dels càrrecs tindrà una duració de quatre anys.  
El Tribunal de l'Esport de la Comunitat Valenciana està integrat per cinc persones i un secretari o secretària, que actua amb veu però sense vot, tots ells amb llicenciatura o grau en Dret i amb experiència en matèria esportiva.  
El Tribunal es reuneix, amb convocatòria prèvia vàlidament realitzada per la Secretaria, per ordre de la Presidència, per a la deliberació i resolució dels assumptes inclosos en l'ordre del dia. Per a cada assumpte que té entrada en el Tribunal, es nomena per torn una persona vocal ponent segons l'ordre d'entrada d'aquests. Correspon al ponent o la ponent procedir a la pràctica de les diligències i activitats que calga, a l'efecte d'esclarir els fets rellevants per a la resolució o en virtut dels quals haja de dictar-se aquesta, i redactar la proposta de resolució. Amb caràcter previ a la deliberació i decisió dels assumptes, el ponent o la ponent haurà d'exposar la seua proposta degudament fundada. En les reunions del Tribunal es debat i decideix cadascuna de les ponències incloses en la respectiva convocatòria.  
  
Segons l'article 171 de la Llei 2/2011, de 22 de març, els qui integren el Tribunal de l'Esport de la Comunitat Valenciana tindran dret a percebre les dietes per assistència a les reunions, que hauran de ser aprovades per la conselleria amb competència en matèria d'esport.  
  
Tanmateix, des de la publicació de la mencionada Llei de l'esport no s'ha fet ús d'aquesta previsió normativa per a establir unes dietes d'assistència concordes amb la realitat actual, i les que s'han percebut es remunten a les quanties fixades l'any 1998 per la Conselleria de Benestar Social, òrgan d'adscripció en aquell moment, sobre la base del caràcter honorífic dels càrrecs i la realitat econòmica d'aleshores.  
Es tracta per tant d'unes quanties que han d'actualitzar-se i ser concordes amb la realitat econòmica actual i el treball que aquestes persones realitzen, de manera que tendisquen a restituir o compensar tant la seua assistència com el temps que dediquen a la preparació d'assumptes i el cost d'oportunitat que supose la seua dedicació.  
Aquesta ordre se sotmet als principis de bona regulació en l'exercici de la potestat reglamentària establits en l'article 129 de la Llei 39/2015, d'1 d'octubre, del procediment administratiu comú de les administracions públiques, en la mesura que té per finalitat actualitzar unes quanties d'indemnitzacions obsoletes, de l'any 1998, i amb això respon als principis de necessitat i eficàcia. Respon també al principi de proporcionalitat, ja que instrumenta una mesura favorable a les persones que integren el Tribunal de l'Esport de la Comunitat Valenciana, sense introduir cap restricció de drets; resulta coherent amb la normativa aplicable, fonamentalment, la Llei 2/2011, de 22 de març, de l'esport i l'activitat física, i el Decret 36/2021, de 26 de febrer, del Consell, de regulació del Tribunal de l'Esport de la Comunitat Valenciana (principi de seguretat jurídica) i, finalment, en la seua elaboració s'ha respectat el principi de transparència, atés que en el procediment seguit s'ha realitzat un tràmit d'audiència i informació pública, i s'ha inserit un anunci en el DOGV. Finalment aquesta norma és respectuosa amb el principi d'eficiència perquè el seu compliment no resulta desproporcionadament costós per a les persones afectades pel seu àmbit d'aplicació.  
  
En virtut del que s'ha exposat, vistos els informes preceptius emesos en la tramitació del procediment d'elaboració de la norma, el tràmit d'audiència i informació pública, i sobre la base de l'article 171 de la Llei 2/2011, de 22 de març, de l'esport i l'activitat física de la Comunitat Valenciana, i l'article 7 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries,  
  
  
ORDENE  
  
Article 1  
Determinar les quanties de les dietes que percebran les persones que integren el Tribunal de l'Esport de la Comunitat Valenciana per l'assistència a les reunions de l'òrgan, que es fixen en l'annex a la present ordre.  
  
Article 2  
L'assistència es reportarà per cada sessió sempre que el Tribunal de l'Esport de la Comunitat Valenciana haja sigut vàlidament constituït conformement al seu règim de funcionament, i a l'efecte de la seua percepció, la Secretaria del Tribunal certificarà el nombre concret d'assistències que corresponguen a cadascuna de les persones membres.  
  
Article 3  
Les sessions que se celebren en dies festius donaran dret a un increment del 50 % de l'import de les indemnitzacions per assistència.  
  
Article 4  
Quan alguna persona que integre el Tribunal siga personal en actiu al servei de la Generalitat Valenciana i assistisca a sessions que tinguen lloc fora de l'horari normal de treball, podrà optar entre percebre les indemnitzacions previstes en la present ordre o, alternativament, per la compensació horària corresponent d'acord amb la normativa vigent.  
  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre de 15 de desembre de 1998, de la Conselleria de Benestar Social, per la qual s'estableixen les indemnitzacions a percebre pels membres del Comité Valencià de Disciplina Esportiva.  
  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 30 de novembre de 2021  
  
El conseller d'Educació, Cultura i Esport,  
VICENT MARZÀ I IBÁÑEZ  
  
  
  
  
  
  
  
ANNEX  
  
Els imports de les dietes a percebre pel Tribunal de l'Esport de la Comunitat Valenciana són els següents:  
Presidència: 200 euros  
Vicepresidència: 175 euros  
Vocalies: 150 euros  
Secretaria: 100 euros  
Les dietes per l'assistència a les sessions del Tribunal de l'Esport de la Comunitat Valenciana s'actualitzaran mitjançant resolució de la persona titular de la conselleria competent en matèria esportiva, cada dos anys, aplicant la variació que corresponga a l'índex de preus al consum corresponent al citat període.  
Les actualitzacions es publicaran en el DOGV.